## Sanitat invertix prop de 7 milions d’euros per a incorporar a la flota d’ambulàncies 16 noves unitats i ampliar l’horari en altres sis

*** Se sumen 15 ambulàncies de transport no assistit, una unitat de suport vital bàsic i es duplica l’horari de sis SVB
* A més, es reforça el Servici d’Ajuda Mèdica Urgent (SAMU) amb tres unitats que estaran disponibles com a reforç a l’estiu i en períodes coincidents amb esdeveniments festius**

La Conselleria de Sanitat destina 6,8 milions d’euros per a augmentar la flota d’ambulàncies amb la finalitat de reforçar el servici de transport sanitari de la Comunitat Valenciana mitjançant la incorporació de 15 noves unitats de transport no assistit (TNA) entre les tres províncies i una unitat de suport vital bàsic (SVB) amb base a Peníscola.

A més, se sumen tres noves unitats del Servici d’Ajuda Mèdica Urgent (SAMU) que estaran disponibles per a cada una de les tres províncies durant 3 mesos a l’any. En concret estaran operatives els mesos de juliol i agost, i els 30 dies restants a disposició per al reforç en períodes festius o esdeveniments especials en els quals es produïx una major afluència de població, com és el cas de les Falles, Magdalena o Sant Joan.

El conseller de Sanitat, Marciano Gómez, que juntament amb l’alcaldessa de Puçol, Paz Carceller, ha visitat este dilluns el Consultori Auxiliar de Platja d’este municipi i la base d’una nova ambulància TNA que es mantindrà durant este estiu, ha assenyalat que “des de l’any 2019 fins al 2024, s’ha incrementat l’activitat del transport sanitari no urgent quasi un 7 %, i en el cas de l’activitat dels recursos sanitaris per a atendre la demanda d’urgències i emergències ha augmentat un 21 % durant eixe mateix període de temps. Per tant, amb este increment d’ambulàncies i d’ampliació d’horari estem donant resposta a les necessitats assistencials actuals”, ha destacat.

De les 16 noves unitats TNA, sis estan ja en funcionament des de l’1 de juliol, les altres nou s’incorporaran el pròxim 1 de setembre.

El conseller ha explicat que d’esta manera, “la flota d’ambulàncies de transport no assistit per a atendre urgències gestionades pels centres d’informació i coordinació d’urgències (CICU), que actualment disposa de 10 unitats, passarà a incloure’n un total de 25 distribuïdes per tota la Comunitat Valenciana, és a dir, estem quasi triplicant este tipus d’ambulàncies”.

Pel que fa a la nova unitat de suport vital bàsic amb base a Peníscola, permetrà respondre a l’augment de demanda d’emergències i urgències sanitàries que es produïx en la zona costanera de la comarca del Baix Maestrat, ja que a causa del seu caràcter turístic experimenta un augment de població en determinades èpoques de l’any, per la qual cosa resultava necessari reforçar el transport en esta zona. La nova ambulància, amb cobertura les 24 hores del dia, complementarà l’activitat de les unitats de SVB amb base a Vinaròs i Benicarló.

A més de les noves ambulàncies, la Conselleria de Sanitat ha ampliat l’horari de servici de 12 a 24 hores de sis unitats de suport vital bàsic.

**Pla d’estiu en Atenció Primària**

D’altra banda, el conseller de Sanitat ha volgut simbolitzar amb la seua visita al Consultori Auxiliar de Platja de Puçol “la importància del pla de reforç d’estiu que du a terme el seu departament per a garantir l’assistència sanitària durant l’època estival en una comunitat que és receptora de turisme per excel·lència”.

“Per això, el nostre objectiu és compatibilitzar l’atenció als ciutadans de la nostra pròpia terra i dels que venen de fora, amb el dret legítim dels sanitaris al gaudi de les seues vacacions”, ha destacat.

Marciano Gómez ha manifestat que el pla “s’està desenrotllant segons les previsions inicials i en funció de la disponibilitat de la cobertura de professionals”.

Cal recordar que per a este estiu la planificació preveu l’obertura de 25 consultoris auxiliars de platja com el de Puçol i el reforç de 74 centres d’atenció sanitària amb una inversió superior als 82 milions d’euros.

Fecha: 07/07/2025